西洨晚歸
作者：李復
朝代：宋

paragraphs: 今日雨晴雲出溪，疏林荒僻色愀悽。
杖藜出步洨水曲，白沙細草浄無泥。
漁人截流張巨網，擊水驚魚魚更迷。
兒童喜見魚網重，得魚貫柳畢提携。
林竹翛翛久不到，夏笋迸籬生不齊。
或蓑或笠荷尺箠，牛羊羣過喬木西。
野曠衣潤露已下，回尋歸徑登故畦。
吾茅遥見隠暝靄，到門鄰舍雞亦棲。